23.3.2023 г.
BG
Официален вестник на Европейския съюз
C 107/75
— логото на ЗГУ „Carota Novella di Ispica“, последвано от надписа „destinata alla IV Gamma“ (предназначено за продукт от IV гама); — името, търговското наименование и адресът на предприятието производител и опаковчик, — търговската категория на продукта.
Върху етикета на морковите със ЗГУ „Carota Novella di Ispica“, пускани на пазара готови за консумация (IV гама), задължително фигурират — освен изискваните от закона данни — европейският символ за ЗГУ и логото на ЗГУ „Carota Novella di Ispica“, изписани с шрифт, чийто размер е не по-малък от този на останалите надписи, които евентуално фигурират върху същата опаковка.
Забранява се добавянето на каквито и да било определения, които не са изрично предвидени.
При все това е разрешено използването на обозначения, които препращат към частни марки, при условие че те нямат хвалебствен характер и не са такива, че да въведат потребителите в заблуждение.
Логото на „Carota Novella di Ispica“ се състои от графичен знак, който представлява морков, над който е изобразен триъгълник с неправилна форма, чийто връх е обърнат надолу.
Графичният знак е разположен вляво от надписа „Carota Novella di Ispica“.
Главната буква „N“ на думата „Novella“ пресича моркова около средата му, а думите „di Ispica“ се намират под думата „Novella“, като всички букви са със зелен цвят.
Буквите имат заоблени краища.
4.
Кратко определение на географския район Зоната на производство на „Carota Novella di Ispica“ включва общините на следните провинции до надморска височина от 550 метра: провинция Рагуза: общините Acate, Chiaramonte Gulfi, Comiso, Ispica, Modica, Pozzallo, Ragusa, Santa Croce Camerina, Scicli, Vittoria, провинция Сиракуза: общините Noto, Pachino, Portopalo di Capo Passero, Rosolini, провинция Катания: община Caltagirone, провинция Калтанисета: община Niscemi.
5.
Връзка с географския район Признаването на „Carota Novella di Ispica“ като защитено географско указание се дължи на ранното събиране на реколтата от моркови.
Благоприятнитe почвено-климатични условия на практика определят периода на отглеждане на „Carota Novella di Ispica“.
Този морков от Испика е „carota novella“ (млад, пресен), т.е. достига зрялост, подходяща за пускане на пазара, още в началото на февруари (1 февруари) и я запазва до началото на юни (15 юни).
По този начин той се отличава като ранен, типично сицилиански продукт, който е изцяло свързан с територията на производство.
Освен това „Carota Novella di Ispica“ присъства на пазара през зимно-пролетния сезон, като притежава типичните органолептични характеристики на пресен продукт, като хрупкавост, наситено ухание и тревист аромат.
Територията на производство на „Carota Novella di Ispica“ се характеризира с високи средни температури през зимата, дълъг период на слънцегреене и плодородни почви.
Качествените параметри и специфичният му цикъл на отглеждане са пряко свързани с физическите и биохимичните му характеристики, които си взаимодействат и превръщат територията на Иблейските планини (югоизточна Сицилия) в една хармонична система, която може да открои и подчертае тези качества.